Amerikanernes uafhængighedsdag 4. juli fylder meget i den amerikanske bevidsthed, og det er en af de største mærkedage i de forenede stater. Den bliver dog også fejret andre steder. I Rebildbakker har de i over 100 år fejret 4. juli. Det gør de igen i år og i den anledning var USAs fungerende ambassadør i Danmark, Laura Lochman, i Aalborg for at plante et træ  i Kildeparken sammen med Aalborgs borgmester, Thomas Kastrup-Larsen (S). - Det er den største fejring af vores uafhængighedsdag udenfor USA, jeg nogensinde har været til. Det imponerer mig, sagde Laura Lochmann. Amerikanerne fejrer 4. juli, fordi det var den dag deres uafhængighedserklæring blev underskrevet, og de dermed løsrev sig fra britisk styre, og de 13 britiske kolonier i landet i stedet blev til det land, vi i dag kender som De Forenede Amerikanske Stater - USA.
Den fungerende amerikanske ambassadør, Laura Lochmann, besøgte mandag Aalborg i anledning af fejringen af amerikanernes uafhængighedsdag.